
Text rozhodnutia
Súd: Krajský súd Žilina Spisová značka: 8CoP/13/2016 Identifikačné číslo súdneho spisu: 5813206933 Dátum vydania rozhodnutia: 26. 02. 2016 Meno a priezvisko sudcu, VSÚ: JUDr. František Potocký ECLI: ECLI:SK:KSZA:2016:5813206933.2 Uznesenie Krajský súd v Žiline, ako súd odvolací, vo veci starostlivosti súdu o maloleté deti U.: S. T., nar. XX.XX.XXXX a D., nar. XX.XX.XXXX, bytom u matky, zastúpené kolíznym opatrovníkom Úradom práce, sociálnych vecí a rodiny Námestovo, deti rodičov - matky: Mgr. V. U., nar. XX.XX.XXXX, bytom E. XX, a otca: I. U., nar. XX.XX.XXXX, bytom W. XXX, T., C. - D., Česká republika, o úpravu práv a povinností rodičov k maloletým deťom, o odvolaní otca maloletých detí proti rozsudku Okresného súdu Námestovo č. k. 1P/68/2013-134 zo dňa 23. júna 2014, takto r o z h o d o l : odvolacie konanie zastavuje. Žiaden z účastníkov nemá právo na náhradu trov konania. o d ô v o d n e n i e : Okresný súd Námestovo rozsudkom č. k. 1P/68/2013-134 zo dňa 23.06.2014 zveril maloleté deti U.: S. T., nar. XX.XX.XXXX, a D., nar. XX.XX.XXXX, do osobnej starostlivosti matky s tým, že obaja rodičia budú maloleté deti zastupovať a spravovať ich majetok. Otcovi maloletých detí uložil povinnosť prispievať na výživu maloletej S. T. sumou 320,- eur mesačne a maloletej D. sumou 250,- eur mesačne, počnúc od 01.09.2013, vždy do 15.dňa v mesiaci vopred do rúk matky maloletých. Zameškané výživné za obdobie od 01.09.2013 do 30.06.2014 v sume 1.214,50 eur na maloletú S. T. a v sume 514,50 eur na maloletú D. uložil otcovi detí zaplatiť do rúk matky v lehote troch mesiacov od právoplatnosti rozsudku. Zároveň vyslovil, že žiaden z účastníkov nemá právo na náhradu trov konania. Proti tomuto rozsudku čo do výrokov o výživnom podal otec maloletých odvolanie, ktoré bližšie neodôvodnil, a to ani na základe výzvy súdu. Pri výsluchu dňa 29.01.2016, uskutočnenom za účelom zistenia dátumu kedy otec maloletých prevzal napadnutý rozsudok, otec maloletých detí uviedol, že výživné na maloleté deti platí vo výške ako bolo určené napadnutým rozsudkom, na odvolaní proti rozsudku Okresného súdu Námestovo č. k. 1P/68/2013-134 zo dňa 23.06.2014 netrvá a toto berie späť. Podľa § 207 ods. 2 Občianskeho súdneho poriadku (ďalej len O. s. p.) dokiaľ o odvolaní nebolo rozhodnuté, možno ho vziať späť. Ak niekto vzal odvolanie späť, nemôže ho podať znova. Podľa § 207 ods. 3 O. s. p. ak sa odvolanie, o ktorom nebolo rozhodnuté, vzalo späť, odvolací súd odvolacie konanie zastaví. Vzhľadom na to, že otec maloletých detí zobral svoje odvolanie v celom rozsahu späť, a to predtým ako bolo o ňom rozhodnuté, Krajský súd v Žiline ako súd odvolací v súlade s ust. § 207 ods. 3 O. s. p. odvolacie konanie zastavil. O trovách odvolacieho konania rozhodol odvolací súd podľa § 224 ods. 1 O. s. p., v spojení s § 146 ods. 1 písm. a/ O. s. p., podľa ktorého žiaden z účastníkov nemá právo na náhradu trov konania, ak sa konanie mohlo začať i bez návrhu. Konanie vo veci starostlivosti súdu o maloleté deti je v zmysle § 81 ods. 1 O. s. p. konaním, ktoré možno začať i bez návrhu, preto odvolací súd rozhodol tak, že žiaden z účastníkov nemá právo na náhradu trov odvolacieho konania. Toto rozhodnutie odvolacieho súdu bolo prijaté hlasovaním v senáte pomerom hlasov 3 : 0. Poučenie: Proti tomuto uzneseniu odvolanie nie je prípustné.

